**ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ**

 **НА**

**НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ДАНЪЦИ НА ТЕРИТОРИЯТА НА ОБЩИНА АПРИЛЦИ**

(Приета с Решение №45, Протокол №10/28.02.2008г. от заседание на Общински съвет Априлци.) Актуализирана с: Решение №168, Протокол №23/29.01.2009г. (изменения в чл.15 и в чл.35, ал.1 и ал.2); Решение №304, от Протокол №42/28.01.2010г. (допълват се чл.32 и чл.34, отменят се текстовете на § 1, § 2, § 3, § 4, § 5, приемат се нови § 1, § 2, § 3 и § 4; § 6 и § 7 стават съответно § 5 и § 6); Решение №409, Протокол №60/27.01.2011г., Решение №17, Протокол №7/29.12.2011г. (изменя се чл. 15, ал. 1); Решение №18, Протокол №7/29.12.2011г. (изменя се чл.41); Решение №134, Протокол №19/30.08.2012г. (отменя ал.2, ал.5 и ал.6 от чл.58); Решение №303, Протокол №37/19.12.2013г. (изменя се чл.45); Решение №204/23.08.2016г., Протокол №13 на ОбС Априлци (добавя се раздел VII), Решение №508, Протокол №54/31.01.2019г.; Решение №587, Протокол №64/29.08.2019г. (отменя Чл.15, ал.3, Изменя Чл.15, ал.1 и ал.2); Решение №83, Протокол №9/26.03.2020г. (Изменя чл. 11, ал.1 и ал.2; Отменя чл.17, ал.1; Изменя чл.40; Изменя чл.46, ал.1 и ал.3; Изменя чл.52, ал.1, т.4; Изменя чл.64, ал.2).

**ПРАВНИ ОСНОВАНИЯ:**

1. Чл. 8, чл. 11, ал. 3, чл. 26 и чл. 28, ал. 1 и ал. 2 от ЗНА;
2. Чл. 76, ал. 3 и чл. 79 от АПК;
3. Чл. 21, ал. 1, т. 23 и ал. 2 от ЗМСМА и чл. 1, ал. 2 от ЗМДТ.

1. Приема Наредба за изменение и допълнение на **Н А Р Е Д Б А за определянето и администрирането на местните данъци на територията на община Априлци**

**§ 1. Създава се нова алинея 5 на чл. 7, както следва:**

Не се облагат с данък храмовете и манастирите, предназначени за богослужебна дейност, заедно с поземлените имоти, върху които са построени - собственост на законно регистрираните вероизповедания в страната, както и молитвените домове заедно с поземлените имоти, върху които са построени - собственост на законно регистрираните вероизповедания в страната; молитвените домове, храмовете и манастирите трябва да са вписани в регистъра по чл. 12, ал. 3 от Закона за вероизповеданията.

**§ 2. Създава се нова алинея 6 на чл. 7, както следва:**

За новопостроените сгради или части от сгради се дължи данък от началото на месеца, следващ месеца, през който са завършени. Данъкът се дължи и в случаите, когато в двегодишен срок от завършването на сградата в груб строеж, съответно – в едногодишен срок от съставяне на констативен акт по [чл. 176, ал. 1 от Закона за устройство на територията](https://web.apis.bg/p.php?i=473252&b=0#p28514796), сградата не е въведена в експлоатация или не е издадено разрешение за ползване.

**§ 3. Създава се нова алинея 7 на чл. 7, както следва:**

При прехвърляне на собствеността на имота или при учредяване на ограничено вещно право на ползване приобретателят дължи данъка от началото на месеца, следващ месеца, през който е настъпила промяната в собствеността или ползването, освен ако данъкът е платен от прехвърлителя.

**§ 4. Добавя се изречение 2 в ал. 4 на чл. 8, както следва:**

При концесия за добив данъчно задължено лице е собственикът, с изключение на случаите, при които в полза на концесионера е учредено вещно право на ползване върху поземления имот или съответната част от него.

**§ 5. Създава се изречение 2 в чл. 14, както следва:**

Данъкът, дължим от концесионера за имот, разположен на територията на повече от една община, постъпва в приход на общината, на чиято територия е по-голямата част от имота.

**§ 6. В чл. 18, ал. 1 след думите „се дължи“ се добавя „**и се съобщава на лицата до 1 март на същата година“ и текстът на чл. 18, ал. 1 се изменя, както следва:

Данъкът се определя върху данъчната оценка на недвижимите имоти по чл.10, ал.1 от Закона за местните данъци и такси към 1 януари на годината, за която се дължи и се съобщава на лицата до 1 март на същата година.

**§ 7. В чл. 20, ал. 1 след думите „по чл. 14 от Закона за местните данъци и такси“ се добавя „с изключение на изброените случаи в следващите алинеи“ и текстът се изменя така:**

Необходимо условие за определяне на данъка е наличието на подадена данъчна декларация по чл. 14 от Закона за местните данъци и такси с изключение на изброените случаи в следващите алинеи.

**§ 8. Създава се алинея 3 на чл. 20, както следва:**

 За новопостроените сгради и постройки, които не подлежат на въвеждане в експлоатация по реда на Закона за устройство на територията, собственикът уведомява за това писмено в 2-месечен срок община Априлци, като подава данъчна декларация за облагане с годишен данък върху недвижимите имоти.

**§ 9. Създава се алинея 4 на чл. 20, както следва:**

Не се подават данъчни декларации за облагане с годишен данък за новопостроените сгради, подлежащи на въвеждане в експлоатация по реда на Закона за устройство на територията. Необходимите данни за определяне на данъка на новопостроените сгради и/или на самостоятелни обекти в тях се предоставят на служителите в общинската администрация от възложителя на строежа в двумесечен срок след завършването на сградата в груб строеж по образец, определен от министъра на финансите.

**§ 10. Създава се алинея 5 на чл. 20, както следва:**

За новопостроен или придобит по друг начин имот или ограничено вещно право на ползване в 2-месечен срок предприятията подават информация за отчетната стойност и други обстоятелства, имащи значение за определянето на данъка.

**§ 11. Създава се алинея 6 на чл. 20, както следва:**

Не се подават данъчни декларации за облагане с годишен данък за имотите и ограничените вещни права, придобити по възмезден или безвъзмезден начин, както и по давност.

**§ 12. Създава се алинея 7 на чл. 20, както следва:**

При преустройство и при промяна на предназначението на съществуваща сграда или на самостоятелен обект в сграда, както и при промяна на друго обстоятелство, което има значение за определяне на данъка, данъчно задължените лица уведомяват общината в 2-месечен срок.

**§ 13. Създава се алинея 8 на чл. 20, както следва:**

Не се изисква подаване на данъчна декларация, когато промяната в обстоятелствата, имащи значение за определяне на данъка, са удостоверени от общината в случаите на търпимост на строежите, в изпълнение на Националната програма за енергийна ефективност на многофамилни жилищни сгради или в качеството и на възложител по Закона за устройство на територията. Служител от общинската администрация отразява служебно настъпилите промени в техническите характеристики на имота.

**§ 14. Създава се алинея 4 в чл. 41, както следва:**

 Данъкът за триколесно превозно средство, определено в чл. [4 от Регламент (ЕС) № 168/2013](https://web.apis.bg/e.php?i=627579&b=1#p6122035) на Европейския парламент и на Съвета от 15 януари 2013 г. относно одобряването и надзора на пазара на дву-, три- и четириколесни превозни средства (OB, L 60/52 от 2 март 2013 г.), се определя на базата на общото тегло в размер, както следва:

1. до 400 кг включително – 5,76 лв.;

2. над 400 кг – 8,64 лв.

Настоящата Наредба е приета с Решение №……./………………..2022г. на Общински съвет – Априлци от Протокол № ….. от …………….2022г.

 Настоящата наредба за изменение и допълнение на Наредба заопределянето и администрирането на местните данъци на територията на община Априлци (Приета с Решение № ……. от ………….2022 година на Общински съвет – Априлци, публикувана на ……………………….г. ) и влиза в сила от датата на обнародване чрез публикуване на интернет страницата на Община Априлци и съобщаване чрез местната телевизия.

**Инж. Тихомир Кукенски**

*Кмет на Община Априлци*

Съгласувал:

Ваня Иванова

Секретар на Община Априлци

Изготвил:

Северина Лозанова – юрист на общината